Ellen Rovsing
Ellen Rovsing, 1889-1960, dansk skuespiller. Ellen Rovsing debuterede som skuespiller 1908 på Det Kongelige Teater. Senere medvirkede hun i flere af sin mands, Egill Rostrups, opsætninger.
Kulminationen på hendes karriere var rollen som Inga i Rostrups Der var en Svend med sin Pigelil (1920). Ellen Rovsings spil og diktion udtrykte en for tiden bemærkelsesværdig naturlighed, som også bar hendes spil som Gerda i Familien Hansen i radioen 1929-49.
I en moden alder lærte Ellen Rovsing sig russisk og var medoversætter af Konstantin Stanislavskijs bøger, bl.a. En Skuespillers Arbejde med sig selv (1940).